Man sterf in huisbrand | Maroela Media
'n Bejaarde man het Sondag in die vroeë oggendure in sy huis in Port Elizabeth gesterf toe dié huis deur vlamme verteer is.
Volgens kapt. Sandra Janse van Rensburg, woordvoerder van die polisie, was 'n sekuriteitsvoertuig omstreeks 03:35 besig met 'n patrollie in Culturamastraat in Rocklands toe die sekuriteitswag in die motor 'n huis aan die brand opgemerk het. 'n Deel van die huis was in dié stadium reeds verwoes.
Die sekuriteitswag het die plaaslike brandweer en polisie na die huis ontbied. Die vlamme is geblus en die liggaam van die 74-jarige Johan Potgieter is in die kombuis aangetref. Potgieter het alleen gewoon.
Volgens Janse van Rensburg is die oorsaak van die brand in dié stadium nog onbekend. Geen vuilspel word verwag nie.